L-Unjoni Ewropea qed tgħaqqad l-isforzi tagħha mal-imsieħba dinjija biex fl-4 ta' Mejju 2020 tagħti bidu għall-inizjattiva ta' wegħdiet ta' donazzjonijiet “Rispons Dinji għall-Coronavirus”. L-Organizzazzjoni Dinjija tas-Saħħa (World Health Organization, WHO) u l-organizzazzjonijiet dinjija tas-saħħa nedew sejħa għal azzjoni bi sħab biex jiġi żviluppat aċċess rapidu u ugwali għal dijanjostiċi, terapiji u vaċċini sikuri, ta' kwalità, effettivi u affordabbli kontra l-coronavirus. Biex jinġabru l-fondi b'appoġġ għal din l-inizjattiva, l-Unjoni Ewropea u l-imsieħba tagħha se jorganizzaw maratona dinjija b'appell għal wegħdiet ta' donazzjonijiet. Il-pajjiżi u l-organizzazzjonijiet madwar id-dinja huma mistiedna jwiegħdu donazzjonijiet biex tintlaħaq il-mira ta' finanzjament inizjali ta' EUR 7.5 biljun. Il-President tal-Kummissjoni Ewropea von der Leyen qalet: “Aħna rridu ngħaqdu lid-dinja, il-mexxejja u n-nies tagħha flimkien fil-ġlieda kontra l-coronirus. F'għaxart ijiem se nkunu qed nagħtu bidu għal sforz dinji ta' wegħdiet ta' donazzjonijiet. Maratona ta' vera. Għax biex negħlbu l-coronavirus irridu rispons dinji u azzjonijiet sostnuti fuq bosta fronti. Irridu niżviluppaw vaċċin, nipproduċuh u nqassmuh f'kull rokna tad-dinja. U rridu nagħmluh disponibbli bi prezzijiet affordabbli.” Ir-riċerkaturi u l-innovaturi madwar id-dinja qed jaħdmu ħafna biex isibu soluzzjonijiet biex isalvaw il-ħajjiet u jipproteġu lil saħħitna. Mill-4 ta' Mejju 'l hemm, il-Kummissjoni se tkun qed tirreġistra l-wegħdiet ta' donazzjonijiet tal-pajjiżi u tal-fondazzjonijiet tan-negozju. Dakinhar il-Kummissjoni se tħabbar ukoll l-istadji importanti li jmiss ta' kampanja dinjija, li biha d-donazzjonijiet għandhom jibqgħu deħlin kontinwament. Il-Kummissjoni qed tistieden ukoll lill-gvernijiet, il-mexxejja tan-negozji, personalitajiet pubbliċi, filantropi, artisti u ċittadini biex iżidu l-għarfien dwar dan l-isforz dinji ta' wegħdiet ta' donazzjonijiet. Il-fondi li jinġabru se jinqasmu fi tliet objettivi: dijanjostiċi, kura u vaċċini. Mil-lum se jibda l-countdown għall-bidu tal-maratona, l-ewwel jum tal-Ġimgħa Dinjija tal-Immunizzazzjoni 2020 organizzata min-Nazzjonijiet Uniti. It-tema din is-sena hija #Vaċċini li Jaħdmu għal Kulħadd (#VaccinesWork for All) u l-kampanja se tiffoka fuq kif il-vaċċini, kif ukoll in-nies li jiżviluppawhom, jipprovduhom u jirċevuhom, se jaħdmu jipproteġu s-saħħa ta' kulħadd, kullimkien. Sir af iktar dwar l-inizjattiva u kif tista' tinvolvi ruħek fuq is-sit web tar-Rispons Dinji għall-Coronavirus: europa.eu/global-response Kuntest Fis-26 ta' Marzu, f'laqgħa straordinarja dwar it-tifqigħa tal-coronavirus, il-G20 qablu li jistabbilixxu inizjattiva dinjija għat-tħejjija u għar-rispons għall-pandemiji biex “tkun pjattaforma ta' finanzjament u ta' koordinazzjoni universali, effiċjenti u sostnuti biex jitħaffef l-iżvilupp u l-kunsinna ta' vaċċini, dijanjostiċi u kura”. Fl-24 ta' April il-WHO u grupp inizjali ta' atturi dinjija tas-saħħa nedew kollaborazzjoni storika u dinjija biex it-teknoloġiji tas-saħħa essenzjali għall-ġlieda kontra l-COVID-19 jiġu żviluppati, prodotti u pprovduti b'ħeffa u b'mod ugwali mad-dinja kollha. Il-grupp jinkludi l-Bill and Melinda Gates Foundation (BMGF), il-Coalition for Epidemic Preparedness Innovations (CEPI), GAVI - l-Alleanza tal-Vaċċin - il-Global Fund, UNITAID, il-Wellcome Trust u l-Bank Dinji. Flimkien, l-atturi huma impenjati biex isegwu l-mira komuni li jkun hemm l-aċċess ugwali dinji għal kulħadd għal għodod innovattivi fil-ġlieda kontra l-virus COVID-19. Is-sejħa komuni għal azzjoni ssibha hawnhekk. Biex tirrispondi għall-appell komuni għal azzjoni minn atturi tas-saħħa, l-UE qed tingħaqad ma' Franza, il-Ġermanja, ir-Renju Unit, in-Norveġja u l-Arabja Sawdija biex tospita konferenza tad-donaturi. Dan isegwi d-dikjarazzjoni tal-15 ta' April tal-President von der Leyen fejn ħabbret li l-Kummissjoni se torganizza avveniment online b'appell għal wegħdiet ta' donazzjonijiet biex jiġi ffinanzjat l-iżvilupp ta' vaċċin kontra l-COVID-19. Fl-istess waqt il-Kummissjoni qed talloka wkoll mijiet ta' miljuni ta' ewro għal miżuri ta' riċerka u innovazzjoni biex jiġu żviluppati vaċċini, kuri ġodda, testijiet dijanjostiċi u sistemi mediċi li jipprevjenu t-tixrid tal-coronavirus. Għal iktar informazzjoni Is-sit web tar-Rispons Dinji għall-Coronavirus Mistoqsijiet u tweġibiet: ir-Rispons Dinji għall-Coronavirus Ir-rispons tal-Kummissjoni għall-coronavirus